
IRIZPENA, ARABAKO LURRALDE HISTORIKOKO MAHASTI NABARMENEN KATALOGOA ARAUTZEN DUEN FORU DEKRETUAREN PROIEKTUARI BURUZKOA (2025eko apirilaren 3ko bilkura)
I. EGITATEZKO AURREKARIAK
Nekazaritza zuzendariak nahitaezko irizpena egin dezala eskatu dio Aholku Batzorde honi, Arabako Lurralde Historikoko Mahasti Nabarmenen Katalogoaren arautzea onartzen duen foru dekretuaren proiektuari buruz. Eskaerarekin batera, proiektuaren testua eta erregelamenduzko araua egiteko espedientea osatzen duten gainerako agiriak, ere aurkeztu ditu. Horiek horrela, hauek dira aurrekaria:
Nekazaritzako diputatuaren azaroaren 29ko 173/2024 Foru Aginduak hasiera eman zion Arabako Lurralde Historikoko Mahasti Nabarmenen Katalogoa arautzen duen foru dekretua onartzeko prozedurari, eta foru dekretu beraren proiektuari.
Nekazaritza zuzendaritzak bidalitako espedientean jasotzen dira, besteak beste, Nekazaritzako Idazkaritza Teknikoko Zerbitzuak aurkeztutako genero eraginari buruzko 2025eko urtarrilaren 31ko txostena, araudiaren eraginari buruzko 2025eko otsailaren 12ko txostena, eta entzunaldi izapidearen eta informazio publikoaren emaitzei buruzko memoria, 2025eko otsailaren 14koa. Azkenik, Berdintasun Zerbitzuak 2025eko otsailaren 6an genero eraginaren ebaluazioari buruz egindako oharrak ere badaude.
II. GOGOETA JURIDIKOAK
LEHENENGOA.- Aholku Batzordearen eskumena.
Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan».
BIGARRENA.- Proiektuaren alderdi formalei buruz.
a) Eskumena.
Foru Gobernu Kontseiluari dagokio erregelamenduak egiteko ahala, Arabako Foru Aldundiaren gobernu, antolaketa eta araubide juridikoari buruzko martxoaren 15eko 10/2023 Foru Arauaren 3.2 artikuluan xedatutakoaren arabera.
b) Arauketa onaren printzipioak.
6/2023 Foru Dekretuaren 3.1. artikuluak, otsailaren 28koak, xedapen orokorrak egiteko prozedura onartzen duenak, ezartzen du araugintza ekimenaz eta erregelamendua egiteko ahalaz baliatuz, printzipio hauen arabera jardungo duela Arabako Foru Aldundiak: premia, eraginkortasuna, proportzionaltasuna, segurtasun juridikoa, gardentasuna, efizientzia, sinpletasuna, ulergarritasuna eta kontu ematea.
Bada ezarri nahi den arauaren hitzaurreak, 6/2023 Foru Dekretuaren 3. Artikuluko bigarren atalak ezartzen duen moduan, erregulazio onaren printzipio horietara egokitzen dela justifikatzen du.
c) Prozedura.
i) Urteko araugintza plana.
Arabako Foru Aldundiaren 2025erako urteko araugintza planean “Arabako Lurralde Historikoko Mahasti eta Olibondo Nabarmenen Katalogoa arautzen duen” foru dekretuaren aurreikuspena jasotzen da. Antzeko aurreikuspena ere jasotzen da 2024rako planean.
ii) Aurretiazko kontsulta publikoa eta entzunaldiko eta informazio publikoko izapidea.
Azaroaren 29ko 173/2024 Foru Aginduak, prozedura hasten duenak, azalpenen atalean, eta araudiaren eraginari buruzko 2025eko otsailaren 12ko txostenak, 10 egun balioduneko epean aurretiazko kontsulta publikoaren izapidea egin dela adierazten dute, eta epe horretan ez dela ekarpenik jaso. Bestalde, Nekazaritzako Idazkaritza Teknikoko Zerbitzuak 2025eko otsailaren 14an egindako memorian, espedientean jasotzen dena, 10 egun balioduneko entzunaldiko eta informazio publikoko izapidea egin dela jasotzen da, eta ez dela jaso herritarren ekarpenik.
iii) Beste izapide batzuk.
Esan bezala, espedientean jasota daude generoaren araberako eraginari buruzko espediente txostena eta Berdintasun Zerbitzuaren aldeko oharrak. Izapide horiek guztiak 6/2023 Foru Dekretuaren 17. artikuluan ezarrita daude.
Azkenik, kontuan hartuta abenduaren 29ko 173/2024 Foru Aginduaren arabera, proiektua ekainaren 3ko 89/2014 Dekretuaren, Arabako Errioxako (Araba) ardoaren eta mahastien paisaia kulturala kultur ondasun, monumentu-multzo kategoriarekin, kalifikatzen duenaren, sustapen neurriei buruzko 1. artikuluan kokatzen dela, deigarria da, 6/2023 Foru Dekretuaren 12. artikuluan ezarritakoa ikusita, arlo horretan eskumena duen sailak prozeduran parte hartu ez izana, Arabako Foru Aldundiko Sailak 2023-2027 legegintzaldirako zehazten dituen ekainaren 30eko 152/2023 Foru Dekretuaren 10. artikuluan xedatutakoaren arabera.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Proiektaturiko erregelamenduzko araua sustatzeko Arabako Foru Aldundiaren eskumen titulu bakarra da mahastizaintzaren alorrean erakunde erkideetatik datozen arauen arau garapena eta exekuzioa, azaroaren 25eko 27/1983 Legeak, Autonomia-elkarte osorako erakundeen eta bertako Kondaira-Lurraldeetako foruzko ihardutze-erakundeen arteko harremanei buruzkoak (LHL), 7.b).1 artikuluan kondaira-lurraldeei esleitu baitzien.
LAUGARRENA.- Proiektuaren edukia.
Erregelamenduzko arauaren proiektuaren xedapenen zatiak onartu egiten du Arabako Lurralde Historikoko Mahasti Nabarmenen Katalogoa sortzea (I. eranskinean dago araututa), eta ahalmena ematen dio Nekazaritza Saileko titularrari garatzeko xedapenak emateko. Hitzaurre bat du aurretik, zeina geroago aipatuko dugun.
I. eranskinak arauaren xedea arautzen du, hau da, Katalogoa sortzea (1. artikulua); mahastiak sailkatzeko kategoriak, «mahasti nabarmena», «mahasti aparta» eta «mahasti monumentala» (2. artikulua); «katalogazioa», hau da, mahastia erregistratzea (3. artikulua), zeinak, besteak beste, mahastia nabarmen gisa kalifikatzeko eta katalogoan erregistratzeko haztatu beharreko irizpideak zerrendatzen baititu; erregistro prozeduraren izapideak (4. artikulua), batez ere mahastiak baloratzeko baremoa, Katalogoan sartzeko eta sailkatzeko, II. Eranskinean jasotzen dena; erregistroaren edukiaren oinarri den txosten teknikoa eta interesdunen entzunaldia; ebazpena (5. artikulua); katalogazioaren baldintzak eta ondorioak (6. artikulua); «katalogoaren edukia» (7. artikulua), hau da, erregistroaren inguruabarrak, et azkenik, «babes neurri osagarriak» (8. artikulua).
BOSGARRENA.- Proiektuaren analisia.
1. Proiektuaren xedea.
Foru Dekretuaren xedea, hitzaurrearen arabera, mahasti zaharrak babestea da, errotik ez ateratzeko beren produktibitate txikiagatik. Hala ere, produktuaren kalitatea handiagoa da, eta Europako araudian mahastiak berregituratzeko eta birmoldatzeko araututako pizgarriak ere badaude, lehiakortasun handiagoa izan dezaten. Sailak orain arte hartutako neurriak ez dira nahikoak; izan ere, mahasti horiek mantentzeko eta kontserbatzeko laguntzak ematera mugatzen dira.
Hitzaurreak gaineratzen duenez, mahasti zaharrak mantentzeko interes publikoa dago «balio natural handiko nekazaritza sistemak eta material genetikoaren eta biodibertsitatearen gordailua direlako», eta faktore garrantzitsuak direlako «kalitate bereiziko ardoak ekoizteko» eta «paisaia tradizionalaren» eta «Arabako Errioxako nekazaritza sistemen oinarrizko osagaiak» direlako.
Interes publikoari erantzuteko, dekretuak erregistro publiko bat ezartzen du, hots, Katalogoa, eta bertan inskribatzen dira, bai ofizioz, bai alderdi batek eskatuta, 1978. urtea baino lehenagoko mahastiak, 3. artikuluan aipaturiko inguruabarretako bat betetzen badute. Horiek kontuan hartuz, ezarri egiten dira, inskripzioaren ondorio gisa, 6. artikuluan zerrendatutako neurriak, saiheskor samarra den «katalogazioaren betekizunak eta baldintzak» izenburupean, ardoa egiteko erabilitako mahatsak ekoizteko teknika tradizionalen bidez katalogatutako mahastiak eraginkortasunez hazteari, titularrak mahastiak erauzteko duen ahalmenari, eta eskumeneko saileko langileek mahastira sartzeko eta landare materiala erabiltzeko duten ahalmenari erreferentzia egiten diotenak.
Orain aztertzen den proiektuaren aurrekaria Nekazaritza Sailak apirilaren 22ko 165/2022 Foru Aginduaren bidez onartutakoa da, azkenean Foru Gobernu Kontseiluari helarazi ez zitzaiona behin betiko onar zezan. 2022ko proiektu honek gure irizpena ere jaso zuen 2022ko uztailaren 13an, eta horretara joko dugu egokia denerako, kontuan hartuz oraingo proiektua eta 2022koa, desberdintasun txiki batzuk izan ezik, zati gehienean berdinak direla.
2. Proiektua baloratzeko irizpideak.
2022ko uztailaren 13ko irizpenean esan genuen bezala, proiektuak baloratzeko irizpideak «funtsean, indarrean dagoen Administrazio Publikoen Administrazio Prozedura Erkidearen Legearen 128.2 artikuluan jasotakoak dira. Artikulu horretan, doktrina juridikoa legearen eta erregelamenduaren arteko harremanei eta erregelamenduak egiteko ahala gauzatzeko ondorioztatzen diren mugei buruzkoa da, eta honako hau ezartzen du:
2. Administrazioaren erregelamenduek eta xedapenek ezin dituzte urratu Konstituzioa edo legeak, eta ezin dute erregulatu Konstituzioak edo autonomia estatutuek Gorte Nagusien edo autonomia erkidegoetako legebiltzarren eskumenekotzat jotako gairik. Hargatik eragotzi gabe legearekiko duten garapen eta lankidetza funtzioa, ezin izango dute delitu, falta edo arau hauste administratiborik tipifikatu, zehapen edo zigorrik ezarri, ez eta tributu, ordainarazpen parafiskal edo izaera publikoko beste karga edo prestazio pertsonal edo ondarezkorik ere.
Azpimarratzekoa da, transkribatutako arauan, erregelamenduaren funtzio orokorra legearekiko duten garapen eta elkarlan eginkizuna dela, eta erregelamendu ahala egikaritzeko muga lege-erreserbaren printzipioa dela, zeina, ikusiko dugunez, Konstituzioan baitago finkatuta».
3. Nekazaritza arloko araudia.
2022ko irizpenarekin jarraituz, «Nekazaritza arloko politika publikoen erreferentzia esparrua indarrean dagoen Europako, Estatuko eta autonomia-erkidegoko araudia da:
-  Europar Batasunak nekazaritzaren arloan duen eskumena Europar Batasunaren Funtzionamenduari buruzko Tratatuaren 3.1 artikuluan ezartzen da. Tratatu horrek araudi ugari sorrarazi ditu; horien artean, nabarmentzekoa da 1308/2013 Erregelamendua, 2013ko abenduaren 17koa, zeinaren bidez nekazaritza merkatuen antolakunde erkidea sortzen baita.
- Estatu mailan, indarrean daude Mahastien eta Ardoaren uztailaren 10eko 24/2003 Legea eta Mahastiak ekoizteko ahalmena arautzen duen urriaren 29ko 1338/2018 Errege Dekretua.
- Autonomia-erkidegoaren mailan, Mahastizaintza eta Ardogintza Antolatzeko maiatzaren 7ko 5/2004 Legea aipatu behar da.
- Aipatu behar da maiatzaren 7ko 5/2004 Legea ez dela foru arau bidez garatu.
Irizpen honetarako garrantzitsua denerako, aipatutako araudiak Europakoa du oinarri, zeinak, aldi berean, mahastiak berregituratzeko eta birmoldatzeko laguntza neurriak arautzen baititu (1308/2018 Erregelamenduaren 39. artikulua eta hurrengoak), eta, batez ere, guri interesatzen zaigunerako, mahastiak landatzeko baimenen araubidea (landaketa berria eta birlandaketa), zeina, gurean, foru aldundiei baitagokie, salbuespenak salbuespen (Mahastizaintza eta Ardogintza Antolatzeko 5/2004 Legearen 4. eta 5. artikuluak).
Nabarmentzekoa da nekazaritzaren arloan indarrean dagoen araudiak, izan Europako, Estatuko edo autonomia-erkidegoko esparrutan, ez duela irizpen honen xede den katalogoa bezalako inolako tresnarik xedatzen eta, horrez gain, ez duela jasotzen mahatsondoak errotik ateratzea mugatzen edo murrizten duen xedapenik, edo proiektuak lortu nahi duen interes publikoa lortzera bideratuta dagoenik; beraz, esan daiteke proiektuak ez duela garatzen edo osatzen nekazaritzaren arloan gaur egun indarrean dagoen araudia».
Gaur egun indarrean jarraitzen duten 2022ko irizpenaren gogoetak.
4. Lege-erreserbaren printzipioari dagokionez.
Bidezkoa da arloan indarrean dagoen arautegia proiektuaren puntu hauekin alderatzea:
A) Ardoa egiteko mahatsa ekoizteko teknika tradizionalen bidez katalogatutako mahastien laborantza eraginkorra (6.1 eta 6.2 artikuluak).
2022ko uztailaren 13an egindako irizpenean kontuan hartu genuen 2022ko proiektuaren 6. artikuluko puntu nagusiak, «katalogazioaren ondorioak» izeneko epigrafe honetan aipatzen direnak barne, lege erreserbaren printzipioa urratzeagatik ordenamendu juridikoaren kontrako ondasunen gaineko gainerako eskubideei eta jabariaren mugei buruzkoak zirela.
Gaur egun, proiektuaren 6. artikuluak zenbait aldaketa egin ditu 2022ko proiektuaren 6. artikuluko puntu berdinei dagokienez, eta orain, izenburua ez da «ondorioak», baizik eta «katalogazioaren betekizunak eta baldintzak».
Ardoa egiteko mahatsa ekoizteko teknika tradizionalen bidez katalogatutako mahastiaren laborantza eraginkorra karga edo baldintza gisa konfiguratuta dago gaur egungo proiektuan, «mahastia Katalogoan sartu ahal izateko […]. Bestela, 4. artikuluan ezarritako prozeduraren bidez deskatalogatu beharko da».
Aurreikuspen anbiguoa da, ez duelako jotzen deskatalogazio automatikorako ebazpen batera (lege erreserbaren printzipioarekin bateragarria den bakarra), baizik eta 4. artikuluko deskatalogazio prozedurara. Prozedura hori, Nekazaritza Sailaren justifikazio txosten teknikoari buruzkoa da, eta mahastiaren titularren eta gainerako interesdunen alegazioak ez dira lotesleak.
Bestalde, mahastia landatzeko modua katalogatzeko ezinbesteko baldintza bada orain, sistema arrazoiak direla eta, komeni da mahastiaren titularren konpromisoa barne hartzea, katalogatu aurreko baldintza gisa, mahastia Katalogoan jarraitzeko baldintza gisa ordez.
B) Mahastia erauzteko mugak (6.3. artikulua).
Proiektuaren 6. artikuluan katalogazioaren ondorio gisa ezarritako neurri nagusia (edozein dela orain artikulu bereko izenburua), hirugarren atalean jasotzen dena da, titularrari dagokion mahastia erauzteko eskumenari murrizketa ezartzen diona. Honetan datza: mahastia kontserbatzean (ez dela erauziko ulertzen da) «interesa duten eragileei» deitzea edo deialdia egitea, eta horren emaitzaren arabera, urriaren 29ko 1338/2018 Errege Dekretuak, mahastiak ekoizteko ahalmena arautzen duenak, 14. artikuluan araututako mahastia erauzteko baimena ematea edo ez. 
Proiektuaren aginduak ez ditu behar bezala zehazten «interesa duten eragile» horiek mahastia kontserbatzeko egiten duten adierazpenaren xedea eta edukia, hala ere, suposa daiteke mahastiaren ustiapenaz arduratzeko eskaintza egiten duten hirugarren pertsonei egiten diela erreferentzia, zer baldintzatan edo zer izaera juridikoaren bidez adierazi gabe.
Bada puntu horri dagokionez, honako hau adierazi behar da:
a) Bidezkoa da landaketak, horien artean mahastiak, erauzteko ahalmen juridikoa jabetza eskubidearen eduki arruntaren barruan egotea. Horrela, Errioxako JAGk maiatzaren 28an ezarritako 173/2009 epaiaren arabera (FJ 4), «mahastiak edo bestelako landare espezieak onibar batean landatzeko (ius plantandi) eta landatutakoa erauzteko (ius avellendi) eskumen juridikoak haren jabeari dagozkio, jabari eskubide errealari atxikita daudelako (Kode Zibilaren 350. artikulua)».
b) Landatzeko eskubidearen aldean, zeina 1308/2013 Erregelamenduaren 62.1. artikuluan (EB) ezarritako mahastiak landatzeko debeku orokorrean zehazten diren legezko mugen mende dagoena, landaketa berrien (64. artikulua), birlandaketen (66. artikulua) eta 68. artikuluan ezarritako eskubide iragankorreko kasuen administrazio baimenak berariaz ezarritako kasuetan izan ezik, ez dago gure ordenamendu juridikoan lege mailako araurik, foru edo europar araurik, hemen aztertzen ari garenaren ondorioetarako, mahastiak erauztea eragozten edo mugatzen duenik. Are gehiago, proiektuaren beraren hitzaurreak onartu egiten du «Europako programa edo funtsekin berregituratu eta birmoldatzeko pizgarri ekonomikoek» mahastien erauzketa ekarri dutela.
c) Proiektuaren 6.3. artikuluak aipatzen duen mahastia erauzteko «baimena», adierazi denez, urriaren 29ko 1338/2018 Errege Dekretuaren 14. artikuluan araututakoa da. Bada erregelamenduzko arau horri erreparatu behar zaio, izan ere, 1. artikuluan adierazten duen moduan, bere xedea da Europako Parlamentuak eta Kontseiluak 2013ko abenduaren 17an ezarritako 1308/2013 Erregelamendua (EB) garatzeko beharrezkoa den mahastizaintza eta ardogintza ahalmenaren arloko oinarrizko arautegia ezartzea. Erregelamendu horren bidez, nekazaritza produktuen merkatu antolaketa komuna sortzen da, 1308/2013 Europako Erregelamendua, mahastia «erauzteko baimenik» ezartzen ez duena; landatzekoak soilik (birlandatzekoa, kasu honetan, 66. artikulua). Horren ondorioz, 1338/2018 EDren 14. artikulua, mahastiak «erauzteko baimenari» buruzkoa, haren II. Kapituluaren barruan dago sistematikoki, eta bere xedea da «Mahastiak landatzeko baimenen araubidea» ezartzea (2. atala. Birlandaketak), 4. artikuluak ere berresten duena. Aurrekotik ondorioztatzen da, 1338/2018 EDren 14. artikuluaren «erauzteko baimena», neurri instrumental hutsa besterik ez dela, eta birlandatzeko baimenaren araberakoa dela. Horrenbestez, bere xedea ez da erauzteko eskubideaz baliatzeko baldintzak kontrolatzea, baizik eta erauzketak birlandatzeko eskubidea sortzeko ondorioetarako bakarrik.
Horren guztiaren ondorioz, AFAk, erauzteko baimenari dagokionez, 1338/2018 EDren 14. artikuluak hura emateko ezartzen dituen baldintzak hautemateko diskrezionalitate tarterik ez izateaz gain, ezin du sartu inola ere erregelamendu bidez, emateko edo ukatzeko ondorioetarako, itxuraz arraroak diren elementurik, baldin eta 1308/2013 Europako Erregelamenduarena eta hura garatzen duen 1338/2018 EDrena ez den beste helburu baterako badira, esaterako, kasu honetan bezala, irizpena emango den proiektuak sartutako mahasti nabarmenak babesteko helburua, nahiz eta babesa jasotzeko adinako duina izan.
C) AFAko langileak, katalogatutako mahastietara sartzea (6.6. artikulua).
Proiektuaren 6. artikuluko 6. atalak mahastietara sartzeko eskumena ematen die Arabako Foru Aldundiko langileei, «beren interesekoa bada, helburu teknikoekin, edo behar bezala justifikatutako bestelako helburuekin», mahastiaren titularrak ematen duen baimenetik kanpo.
Puntu horrekin lotuta, hasteko, argitu behar dugu deskribatutakoa bezalako eskumena, AFAko Nekazaritzari Sailari 3. epigrafean aipatutako Europako edo legezko arautegiaren barruan («nekazaritzaren arloko arautegia»), dagozkion eskumenei dagokienez, berariaz jasota ez badago ere, urriaren 1eko 39/2015 Legeak, Herri Administrazioen Araubide Juridikoaren eta Administrazio Prozedura Erkidearenak, 18.1. artikuluan ezarritako laguntzeko betebeharrean oinarrituta dago. Horren arabera, «pertsonak Administrazioarekin lankidetzan arituko dira kasuak kasu aplikatzekoa den Legeak ezarritako baldintzen arabera, eta berariaz ez bada ezartzen, beren eskumenez baliatzeko eskatzen dituzten txostenak, ikuskapenak eta bestelako ikerketa egintzak […]».
Hala ere, irizpenaren mende dagoen proiektuaren berariazko xedeak foru arau batek (edo legezko edo Europako lege batek) ez dituenez ezarri edo bere gain hartu, mahastira sartzeko eskumenak, proiektuaren 6.6. Artikuluan ezarritako titularraren baimenik ez badu ere, ez du berariazko legezko gaikuntzarik, ez eta oinarririk ere APELeko 18. Artikuluaren aurreikuspen orokorrean ere.
5. Ondorioa.
Konstituzioaren I. tituluko «eskubide eta askatasunei» buruzko II. kapituluaren barruan 33. artikulua dago, eta lehenengo paragrafoak «jabetza pribaturako eskubidea» aitortzen du. Eta, nahiz eta bigarren atalak ezarri «eskubide horien funtzio sozialak horien edukia mugatuko duela», horrek «legeen arabera» izan behar du.
Bestalde, EKren 53.1 artikuluak honako hau ezartzen du: «Aurreko Tituluko bigarren kapituluan aitorturiko eskubide eta askatasunek botere publiko guztiak behartzen dituzte. Bakar-bakarrik, legez, kasu guztietan haren oinarrizko funtsa errespetatu beharrez, arau daiteke haien eskubide eta askatasun iharduera».
Bada, aurretik aipatutako APELeko 128.2. artikuluan ezarritakoak, aurreko nahitaezko konstituzio manuak kontuan hartuz, agerian uzten du jabeak proiektuaren 6. artikuluko 3. atalean (mahastia erauzteko muga) eta 6. atalean (AFAren langileak mahastira sartzea) ezarritako ondasunen gainean dituen neurri murriztaile eta mugatzaileek, foru arauan edo legean ez direnez oinarritzen, lege erreserbaren printzipioa urratzen dutela; baita zuzenbidearen kontrakoak direla ere. Arau bera eta segurtasun juridikoaren printzipioa kontuan hartuz, bidezkoa da proiektuaren idazketa berrikustea, mahastien katalogazioak proiektuaren 6. artikuluko 1. eta 2. ataletan ezarritako neurriak (mahastiaren laborantza eraginkorra teknika tradizionalen bidez, eta ardoa ekoizteko bideratutako mahatsa ekoizte) jabeei ez dizkietela ezartzen bermatzeko.
Hori guztia irizpenaren mendean jarritako proiektuan jasotzen den erregulazioaren komenigarritasuna eta interes publikoa aurretik epaitu gabe, ez eta haren xedea ere, ez baitira zalantzan jartzen.
Aholku Batzorde honen ustez, mahasti zaharrak babesteko arauzko xedapena onartzeak, informazio edo estatistika xedeak dituen katalogo bat sortzeko edo sustatzeko neurriez harago, eskubideak mugatzeko neurriak arautu nahi baditu, aldez aurretiko sustatu behar du, eta AFAk horretarako eskumena du. Esan gabe doa lortu nahi den helburua betetzeko beharrezko neurri mugatzaileak bere gain hartu eta ezartzen dituen foru arau bat onartzeko eskumena ere baduela, Arabako Foru Aldundiak hura garatzeko gaikuntza ere izan dezan. Betiere Europako zuzenbidearekin eta jabetza eskubide konstituzionalaren funtsezko edukiarekin bateragarria eta proportzionala den aztertu ondoren.
III. ONDORIOA
Irizpena emango den proiektua zuzenbidearekin bat dator, salbuespen hauekin:
a) Proiektuaren 6. artikuluko 3. eta 6. ataletan (mahastia erauzteko mugak eta AFAko langileak mahastira sartzea, titularraren baimenik gabe, hurrenez hurren) ezarritako neurriak ez datoz bat zuzenbidearekin Aholku Batzorde honen ustez.
b) Bidezkoa da proiektuaren idazketa berrikustea, mahastien katalogazioak proiektuaren 6. artikuluko 1. eta 2. ataletan ezarritako neurriak (mahastiaren laborantza eraginkorra teknika tradizionalen bidez, eta ardoa ekoizteko bideratutako mahatsa ekoizte) zalantzarik gabe jabeei ez dizkietela ezartzen bermatzeko.

